GULF เดินเครื่องจ่ายไฟ “กัลฟ์ บีพี” 126.8MW จ่อ COD โรงไฟฟ้า SPP อีก 4 โครงการในก.ค.62
GULF เดินเครื่องจ่ายไฟ "กัลฟ์ บีพี" 126.8MW วันนี้ จ่อ COD โรงไฟฟ้า SPP อีก 4 โครงการในม.ค.-ก.ค.62
1 พ.ย. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า บริษัท กัลฟ์ บีพี จำกัด (GBP) ซึ่งเป็นบริษัทย่อย และเป็นผู้ดำเนินโครงการโรงไฟฟ้ากัลฟ์ บีพี ได้ดำเนินการจ่ายไฟฟ้าเข้าระบบ (COD) ให้แก่การไฟฟ้าฝ่ายผลิตแห่งประเทศไทย (กฟผ.) แล้วตั้งแต่วันที่ 1 พ.ย.61 ภายใต้ประเภทผู้ผลิตไฟฟ้าเอกชนรายเล็ก (SPP)
โดยโครงการโรงไฟฟ้า กัลฟ์ บีพี ตั้งอยู่ในพื้นที่ติดกับโครงการโรงไฟฟ้า กัลฟ์ บีแอล ในนิคมอุตสาหกรรมไฮเทค จ.พระนครศรีอยุธยา มีกำลังการผลิตไฟฟ้าติดตั้งจำนวน 126.8 เมกะวัตต์ และกำลังการผลิตไอน้ำติดตั้งจำนวน 10 ตัน/ชั่วโมง โครงการมีสัญญาซื้อขายไฟฟ้ากับกฟผ. จำนวน 90 เมกะวัตต์ (MW) เป็นระยะเวลา 25 ปี และมีสัญญาระยะยาวเพื่อจำหน่ายกำลังการผลิตไฟฟ้าและไอน้ำส่วนที่เหลือให้แก่ลูกค้าอุตสาหกรรม
ทั้งนี้ โครงการโรงไฟฟ้า กัลฟ์ บีพี เป็นโครงการโรงไฟฟ้า SPP ก๊าซธรรมชาติลำดับที่ 8 จากโครงการ SPP ภายใต้กลุ่มบริษัท กัลฟ์ เอ็มพี จำกัด (GMP) ทั้งหมด 12 โครงการ มีกำลังการผลิตไฟฟ้าติดตั้งรวม 1,563.4 เมกะวัตต์ และกำลังการผลิตไอน้ำติดตั้งรวม 225 ตัน/ชั่วโมง
โดยปัจจุบันบริษัทอยู่ระหว่างการก่อสร้างโครงการโรงไฟฟ้า SPP ที่เหลืออีก 4 โครงการ ซึ่งคาดว่าจะทยอยเปิดดำเนินการเชิงพาณิชย์ตามกำหนดในระหว่างเดือนม.ค.-ก.ค.62